次韻謝潔齋惠春膏紙
作者：馬廷鸞
朝代：宋

paragraphs: 霜毫禿盡千枝竹，銅雀臺荒死潘谷。
哀哉四寶併成空，猶有老崖藤搗玉。
青錢學士將相科，黑頭刺史朱丹轂。
懷銀早去鎮湖湘，掞藻端如起巴蜀。
天乎歲晚椓斯文，往往長吟書短幅。
雲昏雨暗白龍牋，林密山深紫芝曲。
鳳樓誰助斧斤修，魚網不禁塵土辱。
我馳家畔楮先生，越薄吳腴此粗俗。
鏗金戛玉新有聲，縫霧裁雲豈堪錄。
向來交友文字間，矢往湍奔如撒菽。
薄材那敢派江西，一寸詩腸愁萬斛。